Ljetna palača u Pekingu

**Ljetna palača** (kineski: 頤和園; pinyin: *Yíhé Yuán*, što znači "Vrtovi njegovanog sklada") je kompleks građevina s palačom u vrtu kojim dominira *Dugovječno brdo* (60 m visine) iznad vještačkog jezera Kunming, sjeverozapadno od središnjeg Pekinga. Palača ima površinu od 2,9&nbsp;km², od čega su tri četvrtine pod vodom.

God. 1998., Ljetna palača je upisana na UNESCO-v popis mjesta svjetske baštine u Aziji i Oceaniji kao "remek-djelo kineskog dizajna krajolika gdje se prirodni krajolik brda i otvorenih voda kombinira s vještačkim tvorevinama poput paviljona, dvorana, palača, hramova i mostova, pri čemu je nastao skladan sklop izvanredne estetske vrijednosti".

## Historija

Kad je car dinastije Jin, Wányán Liàng (1122.-1161.), premjestio svoju prijestolnicu u područje Pekinga, dao je izgraditi "Palaču zlatnog brda" na mjestu gdje je danas Ljetna palača. Za dinastije Yuan, brdo je preimenovana u "Vrč brdo" (*Weng Shan*), zbog legende kako je unutar brda pronađen vrč s blagom. Nadalje, prema istoj legendi, gubitak tog vrča se podudarao s padom dinastije Ming.

Car Qianlong iz dinastije Qing (1644.–1911.) je naručio izgradnju carskih vrtova 1749. godine, i Brdo dugovječnosti je dobilo današnji oblik tri godine poslije. Ljetna palača, tada poznata kao "Vrt jasnog mreškanja" (清漪園, *Qīngyī Yuán*), otvorena je 1752. godine, na 60 rođendan careve majke.

Ljetna palača je pretrpjela dva velika pustošenja, prvi tijekom Anglo-francuske invazije 1860. godine (kada su ovi potpuno uništili i opljačkali Staru ljetnu palaču), te tijekom Bokserskog ustanka od strane Saveza osam država 1900. godine. Za razliku od Stare ljetne palače, Ljetna palača je preživjela i obnovljena je 1902. godine, tada je i dobila ime "Vrtovi njegovanog sklada" (*Yíhé Yuán*). Ljetna palača je služila kao ljetnikovac carice Cixi, koja je iskoristila 30 milijuna taela srebra za njezino proširenje i uređenje; novac koji je bio namijenjen za kinesku mornaricu.

Danas je Ljetna palača popularno turističko odredište i rekreacijski park.

## Odlike

Središnje Kunming jezero, površine 2,2&nbsp;km², je u potpunosti iskopano, a iskopano tlo se iskoristilo za gradnju Brda dugovječnosti. Na Brdu dugovječnosti se nalazi više građevina organiziranih u nizu, tako da je sprijeda ispunjeno paviljonima, palačama, vrtovima i drugim klasičnim građevinama, dok straga dominira prirodna ljepota krajolika.

Dizajneri krajolika dinastije Qing su uspijeli u vrtu palače ostvariti stilove različitih palača iz cijele Kine. Tako je jezero Kunming je iskopano kako bi se imitiralo Zapadno jezero u Hangzhou.

Od građevina na južnoj strani Brda dugovječnosti nalaze se: Dvorana raspršivanja oblaka, Hram budističke vrline i Hram mudrosti mora koji je uokviren različitim drugim građevinama. U središtu Hrama budističke mudrosti nalazi se pagoda koja je vizualno središte za sve ostale građevine. Pagoda je visoka 41 m, s 2o m visokim kamenim podnožjem i katovima na snažnim drvenim stupovima.


File:Barco de marmol palacio verano pekin.jpg|Mramorni brod 
File:17 bridge.JPG|Most sedamnaest lukova
File:SummerPalacesites4.jpg|Paviljon kod mosta
File:Gaoliang Bridge.JPG|Most pojasa žada
File:Summer_Palace_at_Beijing_15.jpg|Hram Budističke vrline
File:Summer_Palace_at_Beijing_21.jpg|Dugi hodnik (728 m) ispunjen s 14.000 slika
File:Summer_Palace_at_Beijing_41.jpg|Dvorana dobročinstva i dugovječnosti
File:Qilin Statue at the Summer Palace in Beijing.jpg|Brončana skulptura Qilina (kineski jednorog)
File:Decorated Paifang in Summer Palace.jpg|Ukrašena Paifang vrata
File:Suzhou-Strasse Sommerpalast.jpg|Ulica Suzhou u ljetnoj palači


## Reference

## Vanjske veze

* Službena stranica Ljetne palače